
ΕΝΔΕΙΚΤΙΚΑ ΘΕΜΑΤΑ ΓΡΑΠΤΩΝ ΕΡΓΑΣΙΩΝ
(1)
«Ο σοφός υιός χαροποιεί τον πατέρα και ο φιλόστοργος πατέρας χαίρεται με τον φρόνιμο υιό. Ο Κύριος δίνει το νου για να μιλήσει κανείς την ώρα που πρέπει και προσθέτει ώτα για να ακούει. Σε Αυτόν είναι ο θησαυρός της σοφίας και από Αυτόν προέρχεται κάθε τέλειο δώρο. Αυτός θέτει βασιλείς στο θρόνο και τους χαρίζει την κυριαρχία του παντός. Τώρα λοιπόν άκουσέ με υιέ μου και μαθαίνοντας τη διδασκαλία μου θα είσαι σοφός μεταξύ των φρονίμων και θα λογισθείς φρόνιμος μεταξύ των σοφών. ΟΙ λαοί θα σε ευλογούν και θα σε μακαρίζουνε τα πλήθη των εθνών». Κωνσταντίνος Πορφυρογγέννητος, Προοίμιο, De Administrando Imperio (Προς τον ίδιον υιόν Ρωμανόν), 2-8 Moravcsik.
Με βάση το ανωτέρω κείμενο και σε σύγκριση με την πλατωνική και αριστοτελική πολιτική φιλοσοφία, συντάξτε μια μελέτη με βάση τους παρακάτω άξονες:
(α) Η χρήση της βίας που μπορεί να κάνει ο βασιλιάς του κειμένου
(β) Η σχέση που μπορεί να έχει ο βασιλιάς με τους ειδικούς της πολιτικής τέχνης
(γ)  Οι όποιες δυνατότητες για τις πολιτικές φιλοδοξίες των γυναικών
Δώστε ιδιαίτερη προσοχή στους όρους που είναι με μαύρα γράμματα.

(2)
«Αν μάθεις την τέχνη της ρητορικής, εσύ που φέρεις την κορώνα, θα είσαι ικανός ομιλητής και θα έχεις τη δύναμη του λόγου και μια χαρίεσσα γλώσσα και θα έχεις τα πιο πειστικά επιχειρήματα. Η τέχνη είναι θεωρός των πολιτικών ζητημάτων, και ένα πολιτικό ζήτημα, κατά τον τεχνογράφο, είναι κάτι το αμφίβολο που γίνεται αντικείμενο πολεμικής και επιμερίζεται από τους αντίπαλους, σύμφωνα με με τα έθιμα και τους νόμους των πόλεων και όσον αφορά το δίκαιο, το καλό και το πλεονεκτικό», Μιχαήλ Ψελλός, Σύνοψις Ρητορική, 1-8 Westerink.


Με βάση το ανωτέρω κείμενο και σε σύγκριση με την πλατωνική και αριστοτελική πολιτική φιλοσοφία και την αριστοτελική ρητορική, συντάξτε μια μελέτη με βάση τους παρακάτω άξονες:
(α) Οι λόγοι που ο βασιλιάς χρειάζεται τη ρητορική τέχνη
(β) Η σχέση δύναμης και θεωρίας
(γ) Η σχέση ρήτορα, ειδικού της πολιτικής και βασιλιά.
Δώστε ιδιαίτερη προσοχή στους όρους που είναι με μαύρα γράμματα.
Μπορείτε να διαλέξετε ένα από τα δύο θέματα ή να κάνετε μια εργασία συνδυάζοντας και τα δυο θέματα.
ΟΔΗΓΙΕΣ ΓΙΑ ΤΗΝ ΑΝΑΠΤΥΞΗ ΦΙΛΟΣΟΦΙΚΗΣ ΕΠΙΧΕΙΡΗΜΑΤΟΛΟΓΙΑΣ
-       Η φιλοσοφική επιχειρηματολογία διακρίνεται από την κοινή γνώμη. Η κοινή γνώμη μπορεί να έχει ή να μην έχει δίκιο, η φιλοσοφία είναι επιστήμη.
-       Τα αντικείμενα της φιλοσοφίας ήταν κάποτε η Ψυχή, το Πνεύμα, ο Θεός, ο Κόσμος, η Αιωνιότητα. Τώρα είναι μάλλον ζητήματα όπως, ποιές είναι οι συνέπειες μίας φιλοσοφικής θεώρησης, ο χρόνος, ο χώρος, η παράσταση και η αναπαράσταση, η σχέση ανάμεσα σε φιλοσοφικά θέματα, τι είναι η δράση, το δρων υποκείμενο, κλπ.
-       Η φιλοσοφία είναι επιστήμη των εννοιών και όχι των πραγματικών αντικειμένων.
-       Η φιλοσοφική επιχειρηματολογία δεν αναζητάει απαραίτητα την πρωτοτυπία αλλά την ξεκάθαρη διατύπωση.
-       Η ξεκάθαρη περιγραφή μιας φιλοσοφικής θέσης και, όσο το δυνατόν, των λογικών συνεπειών της είναι κεντρική στη φιλοσοφική επιχειρηματολογία.
-       Ο λόγος είναι το πεδίο εφαρμογής της φιλοσοφικής επιστήμης. Οι θεωρίες εκφράζονται σε προτάσεις και γίνονται αντικείμενο κριτικής.
-       Η φιλοσοφική επιχειρηματολογία δεν στηρίζεται σε βιογραφικά, ψυχολογικά, ιστορικά, κοινωνιολογικά στοιχεία.
-       Η φιλοσοφική εργασία δεν είναι λογοτεχνία. Να αποφεύγονται τα επίθετα και να προτιμάται η απλή σύνταξη.
-       Όπως σε όλες τις ανθρωπιστικές επιστήμες, η βιβλιογραφία είναι πολύ σημαντική. Aναλύουμε, ελέγχουμε τη βιβλιογραφία και εμπλουτίζουμε την ανάλυσή μας με αναφορές.

